[{"text_idx": "#000001", "text": "2003ko otsailaren 20an itxi zuen Guardia Zibilak, Espainiako Auzitegi Nazionalaren aginduz, 'Euskaldunon Egunkaria'. Eraso judizial hark izugarrizko lurrikara politikoa eragin zuen Euskal Herrian, eta jasotako elkartasuna eta gizartearen erantzuna ere tamaina berekoa izan zen."}, {"text_idx": "#000002", "text": "Egunkaria auziko absoluzioaren ostean, auziaren kontra indarra egin dutenei eskerrak emateko ekitaldia egin zuten igandean (apirilak 25) Bilbon, Euskalduna jauregian. Auzi ekonomikoa irekita dagoela ekarri dute gogora. (ekitaldiko argazki bilduma hemen)"}, {"text_idx": "#000003", "text": "Indarrak bilduta, elkar hartuta, bat eginda. Halaxe aritu da Euskal Herria Egunkaria auzia-ren kontra, bost auzipetuen iritzian. \u00abZuek zarete sententzia honen meritudun nagusiak\u00bb, esan zuen Joan Mari Torrealdaik. Eskertuta agertu ziren oso, eta emandako \u00absolidaritatea, elkartasuna, atxikimendua, sostengua, babesa eta maitasuna\u00bb txalotu zituzten. Nolanahi ere, gogora ekarri zuten Egunkaria-ko auzi ekonomikoa ere epaiketara bidean dela eta zigor eskaera gogorrak daudela auzipetuentzat. Orain arte bezala, bat eginda, laguntzen jarraitzeko eskatu zieten Euskalduna jauregian bildutakoei. \u00abBigarren absoluzioarekin amaitu behar du gure historiak\u00bb."}, {"text_idx": "#000004", "text": "Egunkaria auzia-ren kontra zerbait egin duten guztientzat zen igandeko jaialdia. Euskaldunan bildu zirenak aurretik ere egonak izango ziren elkarrekin, auzia salatzen. Donostiako manifestazioan agian, edo Bilbokoan. Kursaaleko kantaldian ere izan zitekeen. Kezka aurpegiarekin izango ziren haietan, amorratuta eta haserre. Euskaldunan, bestelako giro bat arnasten zen, ordea. Nabarmena zen poza, eta irribarretsuak ziren aurpegiak."}, {"text_idx": "#000006", "text": "Torrealdaik nabarmendu zuenez, \u00abMadrilen jakin dute herri oso bat zegoela auzipetuen atzean, herri oso bat zegoela epaituen aulkian, bere hizkuntzarekin\u00bb. Indarrak bilduta aritzearen garrantzia azpimarratu zuen, eta \u00abinori lezioak emateko\u00bb ez direla nor onartu ostean, beren ustez jarraitu beharreko bidea hori dela nabarmendu zuen: \u00abGurean emaitza ona izan du\u00bb."}, {"text_idx": "#000007", "text": "Hala ere, beraiek absolbitu egin dituzten arren, ez dira ahazten \u00abepaiketen gurpil zoroak\u00bb jiraka jarraitzen duela, eta hargatik, ekitaldian bertan ziren Udalbiltzako auzipetuei animoak eta elkartasuna igorri zizkien: \u00abGure eskarmentutik, zorte ona opa diegu, gure zorte bera, gutxienez\u00bb."}, {"text_idx": "#000008", "text": "Udalbiltzako auzipetuak ez ziren izan publikoan eseri ziren aurpegi ezagun bakarrak. Politikan aritzen direnen ordezkaritza zabala zegoen, baita sindikalgintzakoa ere, eta zer esanik ez kultur mundukoena. Azken horiek izan ziren batik bat agertoki gainean ere, Naroa Iturri eta Udane Goikoetxea kazetariek gidatuta."}, {"text_idx": "#000009", "text": "Miren Amuriza eta Maddalen Arzallus bertsolariak izan ziren eztarria berotzen aurrenak. Amurizak darbukarekin eta Arzallusek gitarrarekin bi bertso sorta abestu zituzten. \u00abZazpi urtean tamalez, konponbidearen partez, \u2018Egunkaria\u2019 itxita dago eta zauriak ez\u00bb hitzekin amaitu zuten Mendian gora abestiaren doinuan egindako aurreneko sorta. Adierazpen askatasuna aldarrikatu zuten, inkomunikazioa salatu eta euskaraz bizi nahi dutela aldarrikatu. Koplak ziren bigarren sortakoak, a capella-ko duoan \u00abaskeak izan nahi dugu\u00bb esanez amaitu zuten Zakilixut-en gorabeherez osaturikoak."}, {"text_idx": "#000011", "text": "Bi saio horien artean hitza ere izan zen. Duela zazpi urte hain ezagun egin zen Egunkaria aurrera lelodun elastiko urdina jantzita agertu zen Lorea Agirre langile ohia. Berak idatzi zuen Gezurra ari du liburua, Egunkaria-ren itxieraren kronika. \u00abDena gezurra zen. Horixe da egia\u00bb, esan zuen. Langile ohiek \u00abmundua sortu eta jaso\u00bb egiten zutela azaldu zuen, \u00abeuskararen herriarentzat, Euskal Herriarentzat, euskaraz eta euskaratik. Egunero. Berria\u00bb."}, {"text_idx": "#000012", "text": "Egunkaria itxi zuten biharamunean, langileek egin zuten Egunero-ren lehen aleko titularra ekarri zuen gogora: Itxia, baina ez isildua. Inoiz idatzi nahi ez zuten titularra zen, baina \u00abinoiz idatzi dugun beteena\u00bb. Ez isiltzen lagundu dieten guztiei eskerrak emanez amaitu zuen, Egunkaria-ko langile guztien izenean."}, {"text_idx": "#000013", "text": "Fermin Muguruza agertu zen, besteak beste, zazpi urteko ibilbidearen errepasoa egiten zuen bideoan. Madrilen, Amaia Zubiriaren, Benito Lertxundiren eta hiruren izenean, Musikaren Sarietan euskarazko kanta onenaren saria jasotzen agertzen zen, elastiko urdinarekin. Egunkaria-ren itxiera salatu zuen hitza eman ziotenean, eta txistuz hartu zuten hori hango entzuleek. Euskaldunako publikoak txaloz erantzun zien Ferminen hitzei, txistu hotsa estaliz."}, {"text_idx": "#000014", "text": "Kantu gehiago etorri ziren gero. Katamalo taldekoek Basatzetan garbi eskaini zuten, Gotzon Barandiaranek Jose Luis Otamendiren Aritmetika ariketak poema irakurri ostean. Aitor Gorosabelek ere astindu zuen gitarra. Bertso berriak herri kanta abestu zuen aurrena, eta Zu zara Egunkaria abestu ostean ezkutatu zen agertokitik, \u00abeskerrik asko, Egunkaria!\u00bb esanda."}, {"text_idx": "#000016", "text": "Gosekoek Surik bai abestia jo zuten. \u00abEz ahaztu, hemen torturatzen da\u00bb esanez agurtu zen Ines Osinaga abeslaria. Ubeda anaiek Deabruak Teilatuetan taldean jotzen zuten Zuentzat abestu zuten, gitarra baten laguntzaz. \u00abMilesker. Egunkaria aurrera!\u00bb esanda agurtu ziren."}, {"text_idx": "#000017", "text": "Abestiak amaitu zirenean, Egunkaria auziko Babes Taldearen txanda iritsi zen. Agertokira igo ziren Ainhoa Etxaide, Adolfo Mun\u0303oz, Garbin\u0303e Biurrun, Xabier Arzalluz, Laura Mintegi, Carlos Garaikoetxea, Baltasar Errazti, Jesus Uzkudun, Koldo Gorostiaga eta Xabier Mendiguren. Azken horrek hitz egin zuen guztien izenean, Martin Ugaldek Egunkaria-ko lan taldeari behin baino gehiagotan kontatu zien alegia Euskaldunan batutako guztiei eskainiz. Torrealdaik bere hitzaldian egin bezala, elkartuta aritzearen garrantzia azpimarratu zuen Mendigurenek ere. Horixe izan da, haren iritzian, Babes Taldearen ezaugarri nagusietako bat ere, elkarlan horretan izan duten aniztasuna. \u00abPentsaera eta sektore guztietako ahotsak bat eginik\u00bb aritzeak sinesgarritasuna eman die, haren irudiko, Babes Taldearen ekimenei. Zazpi urte hauetan, \u00abfedez eta zalantzaz\u00bb bizi izan dituzte \u00abhainbat une nekagarri\u00bb. Emaitza ikustean, ordea, ondorio batetara iritsi dira: \u00abMerezi zuen elkarturik aritzea\u00bb."}]